和蔡君謨閣前紫柏
作者：胡宿
朝代：宋

paragraphs: 秀植登中禁，靈根記大方。
纖枝乘十雨，勁節誓千霜。
雲幹仍稠直，烟華稍鬰蒼。
綠陰疏未合，翠鬣儼相望。
育質從新甫，標名壓豫章。
三休依寶構，一溉引天潢。
瑞露通晨浥，靈風繞夜翔。
蠹蟫驚閣爋，啼狖憶巖光。
地惠覃行葦，人情樂樹楊。
保無禽鹿踐，知免斧斤傷。
遠勢興毫末，孤標出衆芳。
寒葭寧可倚，幽草固難藏。
庭鶴宜留側，臺烏莫近傍。
未經鸞隠葉，不使麝居香。
松操同凌雪，葵心共向陽。
故情存澗壑，生意屬池隍。
晝景斜臨石，禪機俯映堂。
頌傳商廟桷，材入漢家梁。
此世隆三代，何時構九房。
瓌姿天所産，工度未應忘。